מסכת בבא מציעא דף קיא עמוד א

 אמר רבה בר רב הונא: הני שוקאי דסורא לא עברי משום בל תלין. מידע ידעי דעל יומא דשוקא סמיכי, אבל משום בל תשהא - ודאי עובר.

**חומרות וקולות בהלנת שכר**

1. **חומרות**

איסור הלנת שכר הוא מן החמורים שבדיני ממונות, בהיותו נוגע לנפש השכיר. הרב זוין[[1]](#footnote-1) סוקר כמה מפרטיה החמורים של הלכה זו:

"חיוב תשלומי פועל הוא.. החמור ביותר משאר חיובי תשלומים. 1.בנזיקין ובבעל חוב אומרים: "ישיב' – שווה כסף ואפילו סובין[[2]](#footnote-2)". ואילו בפועל חייב בעל הבית לטרוח ולמכור מה שיש לו **ולשלם דווקא בכסף,** כי אל שכרו הוא נושא את נפשו [[3]](#footnote-3). 2. בכל החובות.. נוקטים בכלל של 'המוציא מחברו עליו הראייה', וכשהנתבע מודה במקצת, הוא נשבע ונפטר. ואילו בשכיר תקנת חכמים היא שהוא, **השכיר, נאמן בשבועה**[[4]](#footnote-4). בעל הבית טרוד בפועליו ועלול לשכוח[[5]](#footnote-5). ואפילו אם טוען בעל הבית:'ברי לי ולא שכחתי' – אינו נאמן.. 3.מלבד תוספת הלאווים של 'לא תעשוק ו'לא תגזול'.. העשה והלאו המיוחדים על איחור הפרעון- לא מצאנו.. אלא בחוב של שכר עבודה. 4.והפליגו חכמים בעונש הכובש: 'ואליו הוא נושא את נפשו' – כל הכובש שכר שכיר כאילו נוטל נפשו ממנו. רב הונא ורב חסדא.. נפשו של גזלן.. נפשו של נגזל[[6]](#footnote-6). 5.אופי הלאו של 'לא תלין' הוא בגדר **איסור,** ולא כשאר החיובים שבין אדם לחברו, שגדר דיני ממונות להם, ולכן, בספק אם יש לא תלין או לאו.. **ספק איסורא לחומרא[[7]](#footnote-7).** הרי"ף אכן נוקט שמדובר באיסור: "אמר רב: שכיר שעות דיום גובה כל היום שכיר שעות דלילה גובה כל הלילה ושמואל אמר: אפילו שכיר שעות דיום גובה כל היום וכל הלילה... והלכתא כרב דקי"ל הלכתא כרב **באיסור**[[8]](#footnote-8)".

6. בחיובי ממון אין דין השבה על פחות משווה פרוטה, ואילו ב'לא תלין'... אף על פחות משווה פרוטה עובר[[9]](#footnote-9)".

ב. **ציווי עצמאי או סעיף של גזל?** בשורש העניין ניתן להציע:

"ניתן להבין את דין הלנת שכר שכיר באחת משתי דרכים:

א. התורה חידשה דין ייחודי, שלבעה"ב יש חיוב לפרוע שכר שכיר בזמנו.

ב. דין הלנת שכר שכיר מהוה דין גזל, והתורה רק הגדירה את זמן הפרעון, שלאחריו יש דין גזל של כל התורה. בגמ'[[10]](#footnote-10) חולקים רב ושמואל בדין שכיר שעות. הראשונים חולקים כיצד לפסוק: הרי"ף (סח. באלפס) פוסק כרב - "דקי"ל הלכתא כרב באיסורי", והסמ"ג (ל"ת קפ"א) פוסק כשמואל - "דקיימא לן כשמואל בדיני". נראה להסביר, שהם חולקים בהבנות הללו - לדעת הסמ"ג הלנת שכר שכיר מהוה גזל, ולכן הוי "דיני"; בעוד הרי"ף סובר שהדין מהוה חיוב ייחודי לפרוע בזמן, ולכן הוי "איסורי". ספר החינוך (מצוה ר"ל) אומר, שאין לוקין על "לא תלין פעלת שכיר", כיון דניתן להשבון. המנחת-חינוך מקשה, שהרי הלאו אינו לשלם שכר שכיר, אלא שלא לאחר תשלום שכר שכיר, והאיחור אינו ניתן להשבון[[11]](#footnote-11)! נראה לתרץ, שספר החינוך סובר שדין הלנת שכר שכיר הוא מדין גזל[[12]](#footnote-12), ואיחור התשלום אינו עצם הלאו, אלא רק מגדיר בדין גזל - ולכן גזילת שכר השכיר ניתנת להשבון[[13]](#footnote-13)".

**ג.בטעם החומרה** אין ספק שגם לפי ספר החינוך לאו זה חמור במיוחד. נשווה בנפשנו בעל בית המחזיר לביתו של השכיר מבלי ידיעתו, ומבשר לו על כך רק לאחר שבוע. מבחינת דיני גזל לכאורה יצא ידי חובה. אולם החינוך כותב בטעם המצווה:

"לפי שהשם ברוך הוא חפץ בקיום האדם אשר ברא, וידוע כי באיחור המזונות יאבד הגוף, ועל כן ציונו לתת שכר שכיר כי אליו הוא נושא את נפשו להתפרנס בו, ולפי הנראה על כן שם גבול זמנו יום אחד ולא יותר כי דרך בני אדם להתענות יום אחד לפעמים, ובפירוש הודיע הכתוב טעם הדבר באמרו: 'ואליו הוא נושא את נפשו'[[14]](#footnote-14)". החומרה יתכן שהיא נובעת מהסכנה ומהצורך הדוחק שיש לו לעני בשכרו. לשיקול תועלת השכיר שיהיה לו כסף למזונותיו, השלכות בתעדוף התשלומים:

"שכר שני פועלים, אחד עני ואחד עשיר, ואין בידו אלא כדי שכרו של אחד מהן, צריך להקדים עני לעשיר. וכן אם האחד עני והאחד אביון צריך להקדים של עני לשל אביון, ואף על פי שאביון דחוק מעני, **לפי שעני בוש לתבעו** ואביון אינו בוש שהרי צריך לו על כל פנים[[15]](#footnote-15)". הרי שלמרות שהאביון צריך יותר את התשלום, מקדימים לעני מתוך שיקול מעשי שלגביו רב החשש שלא יקבל. גם תשלום לעני קודם לתשלום לעשיר[[16]](#footnote-16). אולם הפוסקים לא הביאו הלכות קדימות אלו, ותמה על כך הרש"ש.

החפץ חיים מעיר שרגילים דווקא לזלזל באיסור זה:

"בעוונותינו הרבים יש אנשים שנקל להם לפחות לשכיר משכרו, ולא ידעו כי בנפשם עוברים על לאווין דאורייתא. וגם מצוי בעוונותינו הרבים אצל איזה אנשים, שהשכיר דופק על פתחיהם לילה ויום ואין שומע לו. ובפרט אם העסק הוא על איזה **דבר קטן**. ולא יתנו על לב שבדיני התורה אין חילוק בין דין של פרוטה לדין של מאה מנה. והרבה מהם שהם אנשים ישרים ובעלי מידות טובות ומקיימים שארי מצוות התורה כדת וכהלכה, והמצווה הזאת של תשלומי שכיר בזמנו רפויה בידם. והתבוננתי שכל זה בא להם מצד מיעוט וחסרון ידיעה בהלכה זו, שאלו ידעו מזה בודאי היו מזדרזים לשלם בזמנם, כדי לקיים מצות עשה של ביומו תתן שכרו, וגם שלא לעבור על הלאווין שיש בענין זה. כמו שכל אחד מישראל מזדרז לקיים שאר מצוות התורה התלויים בזמן.. ואילו במצווה זו שהיא גם כן מצוות עשה דאורייתא, והוסיפה התורה גם כמה לאווין בענין זה- כמה **מתגבר היצר בזה[[17]](#footnote-17)".**

**ד. קולות בסוגיה- ידיעה מראש**

לעומת זאת, ישנן שבעה מקרים בהם אין בעל הבית עובר ב'לא תלין'.. בידיעה, ברשות, 'בדליכא', בהמחאה, בשליח, במשכון ובתנאי[[18]](#footnote-18)'. נעסוק כאן בחלק מהלכות אלו. הראשונה היא של סוחרי סורא.

רש"י מסביר: הני שוקאי דסורא - בעלי בתים של סורא, שאין מגיעין למעות עד יום השוק.

לא עברי - על שכר פועלין. מידע ידעי דעל יומא דשוקא סמכי - להגיע למעות, הלכך, **אפילו אית ליה מעות גביה** - לא עבר, **דאדעתא דהכי איתגר ליה.** וכיון דמיומא קמא לא עברי תו לא עברי, כדאמרינן לעיל שאינו עובר עליו אלא בקר ראשון. אבל משום בל תשהא עובר - מיום השוק ואילך". המאירי חולק בשתי נקודות: בל תשהא עובר מיד, ועל הלנה עובר מיום השוק:

"בני הכפרים שרובם מוחזקים שאין להם מעות עד יום השוק הנשכר עמהם דעתו ליטפל בו עד יום השוק והרי הוא כעין מי שהתנה על כך ואפילו תבעו ויש לו אינו עובר שעל דעת כן נשכר ומ"מ יש כאן בל תשהא הואיל ותבעוהו ויש לו ומיום השוק ואילך עובר".

אכן, הדברים קשים להולמם. אם מדובר "בזמן שלאחר יום השוק – כי אז עובר גם בבל תלין. ומאידך גיסא, אם הודיעו מראש שלא ישלמו עד יום השוק – אז אין לומר שעובר קודם משום בל תשהא גם כשיש לו מעות[[19]](#footnote-19)". לפיכך הרמ"ך מעלה פירוש נוסף, שמדובר לפני יום השוק:

"משום בל תשהה עוברים, אם שכרם סתם, **ולא אודעינהו** דאיומא דשוקא ליפרעו. ואי לית להו זוזי תימה לי אמאי עובר משום בל תשהה. ונראה לומר דליתא להלכתא. ומהאי טעמא שבקה מרנא". הסברה עשויה להיות שסוף סוף הרי עיכב שכרם ונגרם נזק. מאידך סברת הרמ"ה הדוחה את הפירוש הוא שבמקרה של משכיר שאין לו מעות בדרך כלל – מוטל על השכיר לברר מתי ישלם לו.

כפי שרמז הרמ"ה, הרמב"ם משמיט הלכה זו. "יתכן אם כן שסובר שעל 'בל תלין' עובר גם למחרת יום השוק, ואילו על 'בל תשהא' אינו עובר קודם כאשר מנהג המקום לשלם רק ביום השוק.. אפשר להוסיף.. שלדעתו כל שאינו עובר באיסור תורה של 'בל תלין',- אינו עובר גם על האיסור מדבריהם.. ויש בזה אולי מחלוקת בגמרא[[20]](#footnote-20)". במצב זה הפטור כבר קיים ממילא עד יום השוק, כאדם שאין לו מה ישלם, פטור שמביא הרמב"ם. נסכם:

|  |  |  |  |  |
| --- | --- | --- | --- | --- |
|  | רש"י ושו"ע | מאירי | הדעה ברמ"ך | רמב"ם |
| איסור הלנה | אינו עובר | מיום השוק | אינו עובר | מיום השוק |
| בל תשהא | מיום השוק | מיד | מיד אם לא הודיע | מיום השוק |

**ה. כשלא תובעו או שאין לו**

שנינו: "תנו רבנן: לא תלין פעלת שכיר. יכול אפילו לא תבעו - תלמוד לומר אתך, לדעתך. יכול אפילו אין לו - תלמוד לומר אתך, שיש אתך[[21]](#footnote-21)". מדובר בלאו של הלנה. האם שאר האיסורים צמודים לו? לדעת בעל היראים שאלה זו נתונה במחלוקת תנאים:

"כל שלא תלין נוהג בו לא תבא עליו השמש וביומו תתן שכרו נוהג [בו], וכל היכא דמפטר מלא תלין מיפטר מהני, דילפי זה מזה בגז"ש דשכיר שכיר בהמקבל.. וספק בידי אי קימל"ן כתנא קמא דמתניתין.. דהתם מפרש בגמרא **דלא** יליף שכיר שכיר. ונראה **דהלכה כסתם משנה** הלכך אפילו לא תבעו עובר בלא תעשוק ובלא תבא עליו השמש וביומו תתן שכרו - וספק בידי עד יורו לי צדק[[22]](#footnote-22)". נראה שהמחלוקת היא גם בין הפוסקים. הרמב"ם כותב בפשטות:

"אין השוכר עובר אלא בזמן שתבעו השכיר ולא נתן לו. אבל אם לא תבעו, או שתבעו ולא היה לו מה יתן לו.. ה"ז פטור[[23]](#footnote-23)". נראה שפטור מכל המצוות הכרוכות בכך. כן סברו גם רבינו יהונתן ותלמיד הרשב"א. לעומת זאת הטור והשולחן ערוך התייחסו דווקא לאיסור הלנה:

"אין בע"ה עובר משום בל תלין אא"כ תבעו השכיר[[24]](#footnote-24)", משמע ש"על עשה של ביומו תתן שכרו עובר[[25]](#footnote-25)". "בעל שער משפט מביא את דברי הזוהר[[26]](#footnote-26) שאף אם אמר הפועל לבעל הבית שישאיר את התשלום בידו – לא יעכב.. אלא יתן לו שכרו תחילה, ואחר כך יוכל לקחתו בחזרה. לדעתו ניתן לדייק כך מלשון המשנה 'אינו עובר', שמשמע שמכל מקום איסור בדבר[[27]](#footnote-27)". הבן איש חי סבור שמידת חסידות ללוות ממון כדי לשלם בזמן. הוא מוסיף:

"יזהר לפרוע שכר שכיר ביומו קודם תפלת המנחה. וכתב מהרח"ו ז"ל, דרבינו האר"י ז"ל היה נזהר מאד שאם לא היה בידו מעות לפרוע, היה מתעכב מלהתפלל תפלת המנחה עד שקיעת החמה, כדי לבקש מעות לפרוע להשכיר, והיה לוקח בהלואה ופורע, ואח"כ היה מתפלל במרוצה תפלת המנחה, שהיה אומר: איך אתפלל להשי"ת ובאה לידי מצוה גדולה כזאת ולא קיימתיה[[28]](#footnote-28)". אולי יש אף לבטל מנחה[[29]](#footnote-29). החפץ חיים צידד שיש חובה ללוות כדי לשלם במועד[[30]](#footnote-30).

 גם מדברים אלו עולה איסור אובייקטיבי, שמחילת השכיר אינה מועילה בו. אכן יש לשאול, מדוע אין לקבל הסכמה ממונית לשלם ריבית, אך מחילה על תשלום שכר שכיר בזמנו תקפה. יתכן שירדה תורה לסוף דעתו של אדם, שסוף סוף ידע בעצמו עד כמה הוא נושא את נפשו אל השכר, ויכול למחול. מה שאין כן בריבית, שדרכו לדמות בנפשו שיחזיר בזמן, וסופו שהיא עולה כארס של נחש, לפיכך אין מחילה תקפה בה.

לדעת ערוך השולחן, גם בהמשך אי-תביעה ראשונית מקלה את הדברים:

"כשלא תבעו בבוקר ראשון- אינו עובר עוד אפילו כשיתבענו ביום השני כמו שנתבאר, דלאו זה אינו אלא בכלות הזמן. אמנם בלאו דקבלה עובר כשיש לו מעות[[31]](#footnote-31)".

1. הרב זוין לאור ההלכה 'הלנת שכר שכיר' עמוד קמו ואילך. [↑](#footnote-ref-1)
2. בבא קמא דף ט עמוד א. [↑](#footnote-ref-2)
3. פרק י משנה ה. [↑](#footnote-ref-3)
4. פרק ט משנה יב. [↑](#footnote-ref-4)
5. דף קיב עמוד ב. [↑](#footnote-ref-5)
6. דף קיב עמוד א. [↑](#footnote-ref-6)
7. על פי קצות החושן סימן שלט ס"ק א. [↑](#footnote-ref-7)
8. רי"ף דף סז עמוד ב- דף סח עמוד א. כן גם דעת הרא"ש סימן מג. [↑](#footnote-ref-8)
9. פירוש מיוחס לריטב"א בשם הראב"ד, על דברי הגמרא

"אמר רב אסי: אפילו לא שכרו אלא לבצור לו אשכול אחד של ענבים - עובר משום בל תלין" (דף קיא עמוד ב).. [↑](#footnote-ref-9)
10. דף קיא עמוד א. [↑](#footnote-ref-10)
11. "ויש עוד טעם דאין לוקין דהוי לאו שאב"מ ואפשר אם ייחד לו כלי ונטל ממנו הכלי.. הוי לאו שיב"מ אף דהלאו בא אח"כ כיון דמתחלתו הי' ע"י מעשה. אבל הטעם משום דניתן להשבון צ"ע (מנחת חינוך פרשת קדושים מצוה רל אות ה). [↑](#footnote-ref-11)
12. "דאין עצם האיסור משום **שציער את הפועל** בהלנת שכרו, אלא עבירה זו מן העבירות הממוניות ומהות האיסור בכבישת ממון חבירו תחת ידו לזמן" (הרב אשר ווייס 'ביומו תתן שכרו). [↑](#footnote-ref-12)
13. אלי ליפשיץ, עלון שבות 131. [↑](#footnote-ref-13)
14. ספר החינוך פרשת קדושים מצוה רל. [↑](#footnote-ref-14)
15. תלמיד הרשב"א (בשיטת הקדמונים) דף קיא עמוד ב. [↑](#footnote-ref-15)
16. דף קיא עמוד ב. [↑](#footnote-ref-16)
17. אהבת חסד פרק ט, פתיחה. [↑](#footnote-ref-17)
18. הרב זוין. [↑](#footnote-ref-18)
19. בירור הלכה דף קיא עמוד א ציון ב. [↑](#footnote-ref-19)
20. והרמב"ם פסק בניגוד לסוגייתנו. בירור הלכה. [↑](#footnote-ref-20)
21. דף קיב עמוד א. [↑](#footnote-ref-21)
22. ספר יראים סימן קלה [דפוס ישן - רסה]. [↑](#footnote-ref-22)
23. רמב"ם הלכות שכירות פרק יא הלכה ד. [↑](#footnote-ref-23)
24. שולחן ערוך חושן משפט סימן שלט סעיף י. [↑](#footnote-ref-24)
25. ספרי דבי רב (פרשת כי תצא רעט, מובא בבירור הלכה. [↑](#footnote-ref-25)
26. פרשת קדושים. [↑](#footnote-ref-26)
27. בירור הלכה דף קיא עמו א ציון ט בסופו. [↑](#footnote-ref-27)
28. בן איש חי שנה ראשונה פרשת ויקהל אות ה. [↑](#footnote-ref-28)
29. חיי אדם, ברית אברהם אות כח. [↑](#footnote-ref-29)
30. והרב אשר ווייס סבר שראיותיו אינן מוכרחות. [↑](#footnote-ref-30)
31. ערוך השולחן חושן משפט סימן שלט סעיף יב. [↑](#footnote-ref-31)